钦定古今图书集成/明伦汇编/氏族典/第351卷 > 《廖用贤尚友录》 > 娄机
## 钦定古今图书集成/明伦汇编/氏族典/第351卷 > 《廖用贤尚友录》 > 娄机

按《宋史娄机传》：“机字彦发，嘉兴人。乾道二年进士，授
盐官尉。丁父忧，服除，调含山主簿，以治绩闻，调于潜
县丞。遭外艰，免丧，为江东提举司干办公事，改知西
安县，通判饶州，平反冤狱，改干办诸司审计司，迁宗
正寺主簿，为太常博士，秘书郎。时皇太子始就外傅，
以机兼资善堂小学教授。机日陈正言正道，多所裨
益。”迁太常丞，旋迁秘书省著作郎，擢监察御史。韩𠈁
胄议开边，机极口沮之，𠈁胄不悦，机遂以言去。𠈁胄
诛，召为吏部侍郎，迁礼部尚书，擢同知枢密院事，进
参知政事。嘉定二年八月，行皇太子册，命机摄中书
令读册。九月，祀明堂，为礼仪使。数上章告老，以资政
殿学士提举洞霄宫以归，遂卒。机抚其弟模栋，卒为
善士。居乡以诚接物，是非枉直判于语下，不为后言，
人惮而服之。